**PREDKLADACIA SPRÁVA**

Návrh zákona, ktorým sa mení a dopĺňa zákon č. 272/2016 Z. z. o dôveryhodných službách pre elektronické transakcie na vnútornom trhu a o zmene a doplnení niektorých zákonov(zákon o dôveryhodných službách) v znení zákona č. 211/2019 Z. z. a ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov (ďalej len „návrh zákona“) predkladá Národný bezpečnostný úrad (ďalej len „úrad“) na základe úlohy B.1. z uznesenia vlády Slovenskej republiky č. 55 z 1. februára 2024 k návrhu Plánu legislatívnych úloh vlády Slovenskej republiky na rok 2024.

Účelom návrhu zákona je implementovať ustanovenia nariadenia Európskeho parlamentu a Rady (EÚ) 2024/1183 z 11. apríla 2024, ktorým sa mení nariadenie (EÚ) č. 910/2014, pokiaľ ide o zriadenie európskeho rámca digitálnej identity (Ú. v. EÚ L 2024/1183, 30.4.2024) (ďalej len „nariadenie (EÚ) 2024/1183“), do právneho poriadku Slovenskej republiky a taktiež zabezpečenie nevyhnutnej právnej úpravy vyplývajúcej z aplikačnej praxe. Úpravou existujúcej právnej normy sa zvýši celková úroveň poskytovania dôveryhodných služieb na národnej úrovni, ako aj v rámci európskeho spoločenstva.

Jedným z najdôležitejších doplnení v návrhu zákona sú ustanovenia o európskej peňaženke digitálnej identity. Účelom európskej peňaženky digitálnej identity je poskytnúť fyzickým a právnickým osobám v celej Európskej únii (ďalej len „Únia“) harmonizovaný prostriedok elektronickej identifikácie, ktorý im umožní vykonávať autentifikáciu a zdieľať údaje súvisiace s ich totožnosťou. Prostredníctvom európskej peňaženky digitálnej identity sa poskytne bezpečný prístup k verejným a súkromným službám prostredníctvom zlepšeného ekosystému dôveryhodných služieb a pomocou overených dôkazov totožnosti a elektronických osvedčení atribútov, ako sú napríklad akademické kvalifikácie vrátane vysokoškolských titulov alebo iné dosiahnuté formy vzdelania alebo odbornej kvalifikácie. Návrhom zákona sa upravujú postupy ako sa stať poskytovateľom európskej peňaženky digitálnej identity a povinnosti poskytovateľov dôveryhodných služieb. V súvislosti s uvedeným sa návrhom zákona upravujú úlohy Ministerstva vnútra Slovenskej republiky, v oblasti elektronickej identifikácie a elektronického osvedčenia atribútov. Ustanovenia upravujúce vydávanie mandátnych certifikátov zostávajú naďalej v platnosti aj keď nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES v platnom znení, ktoré v oddiely 9 (Elektronické osvedčenie atribútov) upravuje prvky elektronickej identifikácie, ktoré možno využívať na preukázanie konať za inú osobu. Taktiež sa v návrhu zákona dopĺňajú ustanovenia o kontrole, v ktorých sa upravuje postavenie a právomoci úradu aj v súvislosti s európskou peňaženkou digitálnej identity.  Návrh zákona zároveň upravuje časti o priestupkoch, správnych deliktoch a ustanovuje primerané sadzby pokút pre dotknuté subjekty pri porušení platných právnych predpisov. Používanie európskych peňaženiek digitálnej identity je dobrovoľné. Prístup k verejným a súkromným službám je aj naďalej možný prostredníctvom iných existujúcich prostriedkov identifikácie a autentifikácie.

Návrh zákona nie je predmetom vnútrokomunitárneho pripomienkového konania.

Návrh zákona sa predkladá bez rozporov.